
Rezumat: Articolul încercă să răspundă la întrebarea: ce este mai important să 
se vizeze în educaţia religioasă a tinerilor: transmiterea de cunoştinţe sau clädi- 
rea unor competenţe, însuşirea unor cadre cognitive sau interiorizarea unor re- 
pere comportamental-valorice? Pentru a da un răspuns adecvat, autorul vine să 
confirme falsitatea disputei dintre cunoştinţe şi competențe, pentru ca mai apoi 
să arate corelativitatea dintre cunoştinţe şi competenţe în educaţia religioasă. 

Summary: This article tries to answer the question: what it's more impor- 
tant to target in the religious education of the pupils; passing on knowledge 
or building-up competences, assimilating some cognitive material or interiori- 
zing some terms of reference habitual-goodness? To give a straight answer, the 
author comes to confirm the falsity of the dispute between knowledge and com- 
petences, so he can the further on show the correlativity between knowledge 
and competences in the religious education. 

Încercăm în cele ce urmează să răspundem la următoarea întrebare: ce 
este mai importat să se vizeze în educaţia religioasă a elevilor: transmite- 
rea de cunoştinţe sau clădirea unor competente, însuşirea unor cadre cog- 
nitive sau interiorizarea unor repere comportamental-valorice? Este vorba 
despre o polarizare a țintelor sau despre un continuum şi o complemetari- 
tate a lor? În plus, vom încerca să concretizăm corelativitatea dintre cele 
două seturi de finalitäti în cazul educaţiei religioase. 


1. Falsa dispută dintre cunoştinţe şi competenţe 


Problematica finalitätilor educaţiei suscită în continuare multe dispute 
şi poziționări. Şi asta, din cauză că acest caracter finalist al intervenţiei 

educative dă prilejul unor intruziuni din afara sistemului de învățământ, 
al pătrunderii unor influenţe ideologice, politice sau, pur şi simplu, subiec- 
tive, voluntariste. Prin intermediul finalitätilor, învățământul poate fi con- 
fiscat, perturbat, utilizat ca un instrument de „formatare” a persoanelor în 
sensul dorit de putere la un moment dat. Un învățământ devine „orientat” 
atunci când țintele sale devin pernicioase şi exced perimetrul didactic, alții 
fiind cei care le prefigurează, şi nu actorii „din interior” (corpul profesoral, 
părinţii, elevii) în cunoştinţă de cauză, deontologic şi profesionist. 

Asistăm, în ultimul timp, la nivel discursiv, dar şi în gesticulatiile de 
politică educaţională, la o retorică asupra competenţelor, în jurul cărora 
s-ar centra învățământul modern, în contrasens cu cel tradițional, centrat 
pe cunoştinţe. Pe scurt, marea „descoperire” constă în ideea că educația 
şcolară nu ar trebui să se mai bazeze pe îngurgitarea de cunoştinţe, pe 
memorarea mecanică a unor idei, ci pe formarea unor deprinderi, a unor 
comportamente vizibile în plan pragmatic. Ideea în sine nu e rea, după 
cum nici nouă nu e, dacă nu am asista la o confuzie de planuri în ceea ce 
priveşte finalitätile educaţiei si la o demonizare a cunoştinţelor, a educaţiei 
ca efort, ca demers responsabil şi autoconstient. Mai nou, un actual deci- 
dent cu responsabilitate maximă în Ministerul Educaţiei enunta, într-un 
mod care îl caracterizează (adică în necunostintä de cauză), noua țintă a 
educaţiei: elevii trebuie să înveţe la şcoală „să se descurce în viață”. In le- 
gătură cu aceste chestiuni, vom face câteva succinte observaţii. 

În primul rând, teoria şi practica educațională au luat încă de mult în 
calcul orientarea formării nu numai în raport cu repere strict teoretice, 
abstracte, ci şi cu jaloane operatorii, actionale, practice. Pedagogi mai „cla- 
sici” sau mai recenți au adus argumente clare în acest sens. Spre ilustrare, 
să ne aducem aminte de cerința lui Michel de Montaigne, exprimată în 
veacul al XVI-lea, în legătură cu sensul învăţării. În concepţia vizionaru- 
lui filosof, e nevoie de un om cu judecată, care prelucrează şi reflectează 
asupra a ceea ce primeşte. Benefică pentru cel care învaţă nu este multi- 
lateralitatea cunoaşterii, ci multilateralitatea putintei de a cunoaşte sau 
întreprinde. A avea o opinie proprie despre ceea ce se asimilează este mult 
mai important decât a mima ideile altora. Interogatia proprie este semnul 
cel mai evident al faptului că spiritul este viu şi lucrează. Nu contează cât 
ştim, ci ceea ce putem face cu ceea ce ştim. În locul unui cap plin de cunos- 
tinte este de preferat, după Montaigne, un cap bine format. 

In al doilea rând, această falsă opoziţie (între cunoştinţe şi competenţe) 
trădează o necunoastere a dinamicii şi completitudinii obiectivelor învăţă- 
rii şi a faptului că anumite achiziţii bazale (cum ar fi cunoştinţele) stau la 
temelia unor obiective mai complexe, cum ar fi competențele, abilitățile, 
deprinderile psihocomportamentale. Ca să ştii să faci ceva, e nevoie, mai 

întâi, să ai unele idei despre ceea ce urmează să faci. Ca să dobândeşti 
competența de a conduce un autoturism, trebuie să treci prin faza de a 
face anumite discriminări terminologice, să ştii (teoretic) componentele 
tehnice şi principiul funcționării unui vehicul, să cunoşti semnificația unor 
semne convenționale de pe bordul maşinii, să interiorizezi cerințele unor 
semne de circulaţie etc. Toate acestea adunate nu însemnă competență 
de a conduce, dar o prefateazä, o pregătesc. În avalul tuturor competen- 
telor dobândite de un subiect uman se află numaidecât şi cunoştinţe. A le 
înlătura ar însemna să excluzi nişte cărămizi (sau alte materiale) care ar 
compune o frumoasă clădire. Şi atunci din ce ai mai construi-o, cum ar mai 
sta în picioare? 

În al treilea rând, o competență operațională nu se poate dobândi „în 
gol”, ea trebuie „umplută” cu cunoaştere. O schemă logică se construieşte 
şi se interiorizează pe baza unor idei comprehensibile, pe baza unor aser- 
tiuni despre realitate ce se cer a fi înțelese, reținute, transmise şi altora. 
Gândirea se exersează cu ajutorul unor propoziţii despre realitate (asta 
înseamnă achiziționarea unui bagaj conceptual, a unor semnificații despre 
anumite referințe exterioare etc.). Aşadar, între o operaţie şi conținutul 
unei operaţii se stabilesc raporturi intime de coordonare şi de rafinare re- 
ciprocă. Excluderea unui termen (cunoştinţa) conduce la o artificializare 
nepermisă a operaţiei, la un simplu joc formal. 

În al patrulea rând, ajungerea la competență presupune distantare, ra- 
portare oarecum din afară, printr-o situare metadiscursivă în legătură cu 
un act ce este săvârşit de subiect. Procesarea metacognitivă presupune o 
ieşire de sub puterea constrângătoare a cunostintei şi o necesară privi- 
re din exterior. Cunostintele însele, potrivit psihologiei cognitive, sunt de 
mai multe feluri: cunoştinţe declarative (despre fapte şi evenimente, care 
sunt exprimate în enunturi de tipul „ce este ceva”), cunoştinţe procedu- 
rale (care sunt cunoştinţe despre moduri de acțiune, exprimate în enun- 
turi de tipul „cum să faci ceva”) şi cunoştinţe conditionale sau strategice 
(care se referă la condiţiile acţiunii; au în vedere întrebările „când?” şi 
„de (pentru) ce?”). Cu alte cuvinte, există o cunoaştere despre cunoaştere 
care nu trebuie deloc neglijată. Elevii nu achiziționează doar informaţii ca 
atare despre realitate, ci îşi apropriază cunoştinţe asupra modului în care 
se accede, se prelucrează sau se interpretează informaţiile. Ei îşi aproprie 
atât caracteristici sau idei mai generale, dar şi posibilități de structurare, 
de organizare a acestora în ansambluri explicative mai largi, supraetajate. 

În al cincilea rând, treptele superioare ale obiectivelor educaţionale 
sunt constituite din atitudini şi valori. Formarea unor conduite afective 
presupune o antrenare a elevilor, mai întâi, în peisajul multinivelar al cu- 
noaşterii şi al culturii. Ca să ai o atitudine sau să simţi ceva, trebuie să ai 

o anumită comprehensiune a obiectului pe care îl vizezi. Ca să-ți dai cu 
părerea în legătură cu o pictură dintr-o sală de expoziţie, trebuie să ştii 
multe aspecte despre evoluția curentelor şi şcolilor artistice, despre feno- 
menologia actului artistic, să fi interactionat cu foarte multe opere. Ca să 
judeci pe un semen, trebuie să cunoşti multe despre diversitatea coduri- 
lor de conduită, a modurilor de a fi, culturaliceşte vorbind sau în raport 
cu interioritatea fiecăruia în parte. Ca să crezi în ceva la modul autentic, 
trebuie să crezi în cunoştinţă de cauză (ne referim, de pildă, la credința 
religioasă). Ca să activezi valori, prin comportamentul tău, trebuie să fi 
experimentat şi filtrat multe cunoştinţe şi idei (a se vedea analizele lui 
Hutmacher, 1999). O valoare comportamentală sau o atitudine nu apare de 
la sine, ci se aşază pe un imens ferment ideatic şi cultural. 

În al şaselea rând, trebuie să recunoaştem că şi finalitätile educaţiei au 
o determinare culturală, contextuală, istorică. Nu întotdeauna şi peste tot 
în lumea asta educaţia trebuie să aibă ținte identice. Civilizaţia europeană 
(centrală, sudică) este una întemeiată pe jocuri şi coduri simbolice subti- 
le, acumulate în timp, ce se cer a fi interiorizate de generaţiile prezente. 
Civilizația americană sau protestantă este mai avidă la acțiune şi pare a fi 
încastrată în prezentul concret. Ea nu se lasă prea mult modulată de expe- 
rienta trecutului, de tradiţie, ci manifestă un interes (uneori chiar obsesiv) 
pentru prezent, pentru aici şi acum. Ea nu tresaltă la „amintiri”, la „nos- 
talgii”, nu are un explicit cult al istoricitätii. Pentru europeanul „clasic” 
este încă important să ştie câte ceva despre Homer, despre filosofia greacă 
sau medievală, despre referintele sale comunitar-spirituale, un pic de eti- 
mologii, ceva istorii trecute, nişte limbi „moarte”, în fine, lucruri care nu 
aduc un câştig imediat. Pentru american e mai important poate să învețe 
cât mai repede să se integreze operativ, eficient şi sigur într-un mecanism 
fără prea multe pulsatii spirituale. Iar pentru român nu este încă revolut 
să afle ce spun „râul, ramul”, să asculte „sara pe deal, (cum) buciumul 
sună cu jale” sau să examineze metehnele dlui Goe, ale Bibicului, ale lui 
Mitică... mä-ntelegeti?! 

În fine, sintagma „a te descurca în viață” ascunde în sine un insidios 
dispreț față de formarea intelectuală şi spirituală a persoanei, aducând în 
discuţie un reper al realizării destul de vag, dacă e să îl ratificăm sociologic 
şi practic. Cum devine operațională această competență? Când ne dăm sea- 
ma că o persoană ştie...să se descurce în viață? Şi cum decelăm criteriile 
reuşitei? Prin raportare la „modele” concrete de realizare, de care abundă 
viața tumultoasă, economică, publică şi politică a României prezente? Sau 
prin raportare la criterii diafane pe care doar un ministru rupt de realitate 
le poate avea? Ne putem întreba, în plus, în ce măsură acest măreț obiec- 
tiv este coextensiv cu idealul creionat în proiectul legii învățământului 

în conformitate cu care individul trebuie să-şi asume o „scală de valori 
necesare pentru construcția unei economii şi societăţi a cunoaşterii”. Prin 
chiar repudierea cunoaşterii pe care idealul îl reclamă? 


2. Corelativitatea dintre cunoştinţe 
şi competenţe în educaţia religioasă 


Si în domeniul educaţiei religioase treapta constituită din însuşirea de 
cunoştinţe nu trebuie neglijată, după cum şi oprirea la această etapă nu 
trebuie recunoscută ca fiind educaţie. Stipulăm în mod explicit corelativi- 
tatea, continuitatea şi determinarea reciprocă în sens cumulativ-ascendent 
ale celor două componente care se presupun, se stimulează, se potenteazä 
una pe alta. Formarea atitudinilor şi învățarea valorilor religioase repre- 
zintă un demers complicat şi de durată. Aspectul problematic este dat de 
specificul achizițiilor afective care nu permit detalieri în unități decompo- 
zabile, observabile direct şi exprimabile. În general, o activitate afectivă 
nu se poate defini printr-un corelat observabil, ca în cazul unei activități 
cognitive, ci prin efectul ei indirect, potenţial. Se cunoaşte, de pildă, că 
Bloom şi colegii săi au identificat o învățare de tip afectiv, care constă în 
dezvoltarea caracterului şi conştiinţei, a atitudinilor şi valorilor. 

Învăţarea afectivă, prin însuşirea unor convingeri, atitudini şi valori, 
presupune o bază conceptuală, de asumare şi înțelegere a unor repere ide- 
atice. Fără un prealabil ideatic, uneori analitic şi distinct, este greu să 
dezvolti corelaţii între idei, atitudini sau credinţe față de aceste idei, trăiri 
existenţiale în raport cu realitățile din spatele respectivelor idei. Credința 
religioasă presupune competenţe afective, dar ele nu se pot „măsura”, iden- 
tifica în mod direct. Mai mult decât atât, există un soi de improbabilitate, 
de pendulare în anumite momente între a accepta o valoare religioasă, a 
rămâne indiferent sau chiar a o refuza. Sunt greu de surprins cantitativ di- 
namica şi fenomenologia formării credinței religioase la o persoană. Valo- 
rile religioase tin de domeniul afectiv, al grupelor de obiective „care pun în 
relief un sentiment, o emoție, o idee de acceptare sau de refuz. Obiectivele 
afective variază de la simpla luare în considerare a fenomenelor de alegere 
până la calitățile complexe, dar coerente, ale caracterului sau conştiinţei. 
Trecerea în revistă a intereselor, a atitudinilor, a aprecierilor, a valorilor, 
a emoțiilor şi a prejudecätilor ne furnizează numeroase obiective de acest 
ordin” (Krathwohl, Bloom, 1970, p. 7). 

Finalitätile educaţiei religioase se corelează cu cele ale altor laturi ale 
educaţiei, generând o integralitate a formării omului. „A descoperi frumo- 
sul în lucruri, a descoperi ființa umană prin ceea ce este, şi nu doar prin 
felul în care se manifestă, a descoperi noutatea şi misterul în tot ce ne 

înconjoară etc. — subliniază Mariana Momanu - sunt doar câteva dintre 
obiectivele educaţiei religioase care confirmă această idee” (2002, p. 87). 
Autoarea sus-mentionatä propune următoarele mari domenii ale finalită- 
tilor (desigur, nu într-o ordine axiologică, ci în perspectiva integralitätii 
evocate mai sus): însuşirea de cunoştinţe specifice (prin accesarea unor 
informații cu privire la funcționalitatea edificiului religios în plan evolutiv 
şi sincronic), formarea conştiinţei religiozitätii (ca unitate de manifestare 
a sacrului la nivel individual şi comunitar) şi formarea unor atitudini spi- 
rituale (ca efecte reflectate în conduite şi fapte de viață). 

Idealul educaţiei creştine este desăvârşirea potentialitätii omului, per- 
fectionarea sa, dezvoltarea tuturor capacităţilor de care el este susceptibil. 
De bună seamă, omul se defineşte prin conştiinţă, prin afect, prin com- 
portament. Toate cele trei componente trebuie urmărite a se forma prin 
educaţia religioasă: conştiinţei îi corespunde corelativul cunoaştere, ce se 
cere a fi transmisă, însuşită, semnificată; afectului îi corespunde corela- 
tivul simtire, trăire, credință, iar acest etaj este unul necesar şi prioritar 
pentru formarea religioasă; comportamentului îi corespunde corelatul ac- 
tiune, transpunere în practică, concretizare de idei, de gânduri, de simtire, 
de atitudini, un etaj care survine cu necesitate după parcurgerea primelor 
două. 

Religia presupune o latură intelectuală (stratificată în dogma sau con- 
ceptia religioasă respectivă), o parte afectivă (ipostaziată prin trăirile de 
respect şi evlavie) şi o dimensiune activ-participativă (consumată în cur- 
sul ritualurilor, ceremoniilor sau în viața curentă) (a se vedea Bârsănescu, 
1935). Sunt discipline cu conotaţie religioasă care prin chiar statutul lor 
au o dimensiune pregnant cognitivă (de pildă, Istoria religiilor, a se vedea 
analizele lui Willaime, 1992) sau pregnant afectivă (Religia în învätämân- 
tul pre-primar sau primar) sau pregnant actional-comporamentalä (disci- 
pline specializate precum Liturgica, Catehetica, Omiletica etc.). Formarea 
credinței presupune o angajare a întregii personalități a educatului, de la 
gândire până la sentiment. Aceasta presupune o circularitate permanentă 
în care cunoştinţele, ideile, atitudinile, voința, deprinderile, trăirile se în- 
tâlnesc, fac trimitere unele la altele, se presupun şi se stimulează reciproc 
(vezi şi Holm, 1975). De aceea, şi scopul educaţiei religioase devine unul 
triplu: scopul informativ (transmiterea unor cunoştinţe atât cu substrat 
explicit religios, cât şi generale, dar aureolate de credința religioasă), sco- 
pul formativ (dezvoltarea şi poziționarea unor facultăți psihice în raport 
cu valorile religioase) şi scopul educativ (prelungirea rezultatelor scopului 
formativ prin conducerea creştinilor spre dobândirea harului divin şi a 
comuniunii cu Dumnezeu) (Opris, p. 129). Credinţa, ca scop central al edu- 
catiei creştine, este asemenea grăuntelui de muştar, care, cu toate că este 


106 DIALOG TEOLOGIC 30 (2012) 


cea mai umilă sămânță, dacă întâlneşte un mediu prielnic, se transformă şi 
devine mai mare decât toate legumele şi se face pom. Valorile centrale ale 
religiei iudeocreştine sunt: libertatea, iubirea aproapelui, dreptatea, ade- 
vărul, speranța. Profesorul de religie va localiza acele pasaje ale textelor 
sacre în care valorile sus-mentionate sunt conținute, exprimate, concre- 
tizate, le va explica şi comenta împreună cu elevii (aspectul informativ). 
De asemenea, va decela respectivele valori prin inducerea acestora din 
comportamentele exemplare ale principalilor sfinți sau ale persoanelor din 
contextul existenţial dat, făcând o pledoarie pentru urmarea acestor valori 
(aspectul formativ). Totodată, va trezi setea persoanei de a urma exem- 
plul divin în perspectiva unei desăvârşiri existenţiale care să îl pregătească 
pentru intrarea în împărăţia perfecțiunii divine (aspectul educativ). 
Corelativitatea dintre toate componentele achizitive ale persoanei (cu- 
noastere, simtire, atitudine, conduită expresivă) este evidenţiată cu cla- 
ritate în unele pilde din Sfânta Scriptură. Raportarea la textul sfânt pre- 
supune o conştiinţă trează, o poziționare intelectuală şi o lecturare din 
perspectiva culturii trecute sau prezente. „Valorile promovate prin educa- 
ţia religioasă sunt desprinse din întregul pe care-l formează religia cresti- 
nă însăşi. lată de ce pe primul plan al acțiunilor educative ale Bisericii se 
află preocuparea pentru cunoaşterea (subl. n., C. C.) lui Dumnezeu, demers 
care porneşte de la elementele oferite de revelaţia naturală şi tinde, con- 
form învăţăturii Sfintei Scripturi si a Părinților Bisericii,nu spre vederea 
Lui, posibilă în urma valorificării revelatiei supranaturale” (Opris, 2010, 
p. 73-4). În concepția creştină, omul este responsabil de zestrea pe care o 
primeşte, este pătruns de obligaţia înmulţirii ,talantilor” däruiti. Nu este 
suficient să fii dăruit de la Dumnezeu sau de la natură: mai eşti obligat să 
şi porți cum se cuvine, să gestionezi inteligent zestrea pe care ai mostenit- 
o. Acest crez îndeamnă la autoreflectie şi responsabilitate de a mări orizon- 
tul de cunoştinţe şi valori pe care persoana le posedă. Bogat nu este numai 
cel ce are, ci şi cel care ştie ce să facă cu ceea ce are (uneori se porneşte cu 
foarte puţin, dar se ajunge la foarte mult). Eventualele realizări ale per- 
soanei se explică nu numai prin datul inițial, ci şi prin disponibilitatea de 
valorizare a aptitudinii moştenite. Nimic nu se realizează numai printr-un 
simplu cumul de predispozitii. E nevoie de prelungirea cumulului initial cu 
activitatea inteligentă şi spornică. Se cunoaşte, de asemenea, pilda semă- 
nătorului, atât de relevantă pentru importanța spiritului activ din om, a 
responsabilitätii primirii adevărului: „lată, a ieşit semănătorul să semene. 
Şi, pe când semăna, unele seminţe au căzut lângă drum şi au venit păsările 
şi le-au mâncat. Altele au căzut pe loc pietros, unde n-aveau pământ mult 
şi îndată au răsărit, că n-aveau pământul adânc. lar când s-a ivit soarele, 
s-au pălit de arsitä şi, neavând rădăcină, s-au uscat. Altele au căzut între 

spini, dar spinii au crescut si le-au înäbusit. Altele au cäzut pe pämânt 
bun şi au dat rod: una o sută, alta şaizeci, alta treizeci. Cine are urechi 
de auzit să audă” (Matei 13.39). Întelegem din cele de mai sus că mediul 
de primire a Cuvântului (adică a cunoaşterii veritabile, a înțelepciunii 
şi a credinței) este de cea mai mare importanță pentru acceptarea, 
perpetuarea şi sporirea lui. Fondul aperceptiv trebuie să fie destul de larg 
şi profund pentru a permite acapararea de noi cunoştinţe, valori, atitudini. 
Valoarea prinde rădăcini numai dacă „solul” este suficient de fertil pentru 
susținerea şi creşterea ei. Trebuie să existe o afinitate minimală între 
»Sämânta” credinţei şi „terenul” pe care aceasta va fi implantată. Dacă 
înțelepciunea credinței este expusă cui şi când nu trebuie, totul este supus 
eşecului încă din start; când credința este dată unui om nedemn de ea, 
când efectiv acesta nu este la înălțimea ei — chiar dacă face eforturi pentru 
a o îmbrăţişa — iarăşi este rău, pentru că nu se realizează o compatibilitate 
firească între putinţa predispozitiilor şi mărimea credinței; în cazul în 
care cuvântul ajunge la omul supus presiunilor vremii, la individul mânat 
de pofte şi capricii, căzut în mrejele vremelniciei, nu se poate bucura de 
candoarea şi forța lui, întrucât este sustras de griji neesentiale. Cuvântul 
sporeşte când primitorul său îi iese în întâmpinare cu spiritul pregătit, 
însetat de cunoaştere şi credință. 

Trebuie făcută observaţia că unele comportamente dobândite în şcoa- 
lă, cum sunt şi cele stipulate la ora de religie, sunt dificil de surprins în 
obiective exacte, operationalizate. De pildă, procesele afective nu pot fi 
întotdeauna observate, cu atât mai putin măsurate. Iubirea sau credința 
religioasă nu se materializează întotdeauna în acte expresive exterioare, ce 
suportă „măsurători”. Pretentia de a operationaliza orice obiectiv se loves- 
te de nişte praguri care nu pot fi surmontate. Nu este mai putin adevărat 
că sunt şi situaţii, comportamente care nu pot fi anticipate, prefigurate, 
cerute explicit în practica didactică. Conduite precum smerenia sau carita- 
tea sunt valori care se sedimentează în timp, şi nu imediat după o anumită 
secvență de instruire. 

Competența în materie de educaţie religioasă presupune un cumul de 
achiziții ce înglobează cunoştinţe însuşite, idei procesate, valori asumate, 
credințe interiorizate, atitudini explicite, conduite manifeste, toate acestea 
inter-relationate, în plină dinamică şi sporire reciprocă. De unele singure, 
izolat, ele nu înseamnă mare lucru. Numai prin continuitatea şi împletirea 
lor se asigură formarea unei personalități cu un contur religios consistent, 
plenar, de durată. 

